රිලවුන් සහ අයාලේ යන සුනඛයන් සාමාන්‍ය ජන ජීවිතයට එල්ල කරන බලපෑම සුළුපටු නැහැ.මේ එවැනි සතුන්ගෙන් බලපෑම් එල්ල වී ඇති ප්‍රදේශ 2ක් පිළිබඳවයි.ඒ ඓතිහාසික පොළොන්නරුව - ගල්විහාර භූමියයි.මේ වන විට රට විවෘත කර ඇති පසුබිමක සංචාරකයන්ද ක්‍රම ක්‍රමයෙන් මේ භූමියට පැමිණෙමින් තිබෙනවා.කෙසේ වෙතත් ඔවුනට මහත් හිසරදයක් වී ඇත්තේ රිලවුන් සහ අයාලේ යන සුනඛයන්.පූජා භූමියට පැමිණෙන රිලවුන් සංචාරකයන්ගේ බඩු භාණ්ඩ ආදියද පැහැරගන්නා අතර රථ වාහනවලටද හානි කරන බවටයි වාර්තා වන්නේ.කොවිඩ් ව්‍යාප්තිය හමුවේ සංචරණය සීමා කර තිබූ පසුගිය කාලයේ පොළොන්නරුව, ගල්විහාරය,රන්කොත් වෙහෙර, වටදාගෙය ඇතුළු ඓතිහාසික බිම් ප්‍රදේශවල අණසක පතුරුවාගෙන සිටි මෙම සතුන් මෙහි පැමිණෙන ජනතාව වෙත දක්වන්නේ දැඩි ආක්‍රමණශීලී ස්වරූපයක්.රිලවුන්ට නොදෙවෙනි හිසරදයක් වී ඇත්තේ සුනඛයන්.ප්‍රදේශවාසීන් චෝදනා කරන්නේ පිටස්තරයන් රාත්‍රී කාලයේ පූජා භූමියට ගෙනැවිත් දමා යන සුනඛයන් මෙලෙස නිදැල්ලේ සැරිසරන බවයි.රංචු ගැසුනු ඇතැම් සුනඛයන් පූජාභූමියේ සැරිසරන මුවන් දඩයම් කිරීමේ අවස්ථා කිහිපයක්ද වාර්තා වනවා.වන සතුන් නිසා එවැනිම පීඩාවකට පත්වූ තවත් ප්‍රදේශයක් වන්නේ බුත්තල - යුදගනාව ජනපදයේ පීල්ලවෙල ගම්මානයයි.මෙහි පවුල් 200කට ආසන්න පිරිසක් ජීවත් වනවා.කෘෂිකර්මාන්තය ජීවනෝපාය කරගත් මෙම ගම්වැසියන්ගේ ජන ජීවිතයට මේ වන විට දැඩි බලපෑමක් එල්ල වී ඇත්තේ ගම්මානය පුරා පැතිරී ඇති රිලා ග්‍රහණය හේතුවෙන්.භෝග වගාවන මෙන්ම දේපළවලටද හානිකරන මෙම සතුන් පීල්ලවල ජනතාවට දැඩි හිසරදයක් වී තිබෙනවා.තමන් මුහුණදෙන ගැටලුව පිළිබඳව බලධාරීන්ව දැනුවත් කළත් ඒ පිළිබඳ අවධානය යොමු නොවුණු බවටයි ඔවුන් චෝදනා කරන්නේ.